Skal man have medaljer af det ædleste metal hjem til Hjørring, skal der sejre til. Det ved Fortuna Hjørring, og en sejr var præcis, hvad kvinderne fra Vendsyssel hentede i deres første kamp i mesterskabsslutspillet i 3F Ligaen fredag eftermiddag. 3-0 lød de overbevisende cifre mod Ballerup Skovlunde K. Første halvleg var dog en trist affære, hvis man havde sat næsen op efter scoringer. Først i anden halvleg fik Fortuna Hjørring hul på bylden, da Nevena Damjanovic prikkede bolden i netmaskerne to gange - i 53. og 65. minut. 10 minutter senere var Florentina Olar skarp og scorede til kampens slutsresultat, 3-0. Med sejren bevarer Fortuna Hjørring dermed kontakten med Brøndby, som i øjeblikket har 13 point i slutspillet. Fortuna Hjørring har 11.

Referat:
Med en sejr på 3-0 ude mod Ballerup Skovlunde ligger Fortuna Hjørring godt med i slutspillet i 3F Ligaen.